На основу члана 37 Статута Града Ниша (''Службени лист Града Ниша'', број 88/08) и члана 7 став 2 Одлуке о оснивању Предшколске установе „Пчелица“ Ниш („Службени лист Града Ниша“, број 29/2010 – пречишћен текст и 94/2010), Скупштина Града Ниша на седници одржаној \_\_\_\_\_\_\_\_\_\_ 2013. године, донела је

**Р Е Ш Е Њ Е**

I **ДАЈЕ СЕ САГЛАСНОСТ** на Годишњи план рада Предшколске установе "Пчелица" Ниш за радну 2013/2014 годину број 10910 од 18.10.2013. године, који је донео Управни одбор Установе.

II Годишњи план рада Предшколске установе "Пчелица" Ниш за радну 2013/2014.годину реализоваће се у складу са Финансијским планом ове Установе за 2013. годину и Финансијским планом за 2014. годину који ће бити донет по доношењу Одлуке о буџету Града Ниша за 2014.годину.

III Решење доставити Предшколској установи ''Пчелица'' Ниш, Управи за образовање, културу, омладину и спорт и Управи за финансије, изворне приходе локалне самоуправе и јавне набавке.

Број:\_\_\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_\_\_\_\_

**СКУПШТИНА ГРАДА НИША**

**Председник**

**Проф. др Миле Илић**

***О б р а з л о ж е њ е***

Правни основ за доношење Годишњег плана рада за радну 2013/2014 годину садржан је у члану 7 Одлуке о оснивању Предшколске установе ''Пчелица“ Ниш, („Службени лист Града Ниша“,број 29/2010-пречишћен текст и 94/2010) којом је прописано да Управни одбор доноси годишњи план рада Установе уз сагласност Скупштине Града Ниша.

Управни одбор Установе донео је Годишњи план рада Предшколске установе "Пчелица" Ниш за радну 2013/2014 годину број 10910 од 18.10.2013. године.

У складу са Законом о основама система образовања и васпитања годишњи план рада предшколске установе се доноси за школску годину.

У Годишњем плану рада су дати основни подаци о Установи, подаци о обиму основне делатности, подаци о материјалним условима за остваривање делатности и задаци за њихово унапређење, облици рада са децом, организацији рада у Установи и кадрови, наведени су задаци на реализацији основа програма васпитно – образовног рада, план рада органа управљања и стручних сарадника, задаци на реализацији основа програма социјалног рада, као и задаци на реализацији основа програма превентивно здравствене заштите, програм организације и реализације зимских и летњих одмора, рекреативне наставе и излета, исхрана, врста и број оброка у исхрани предшколске деце, јавне манифестације и финансирање Установе.

Основна делатност Установе реализује се кроз организовање дневног боравка деце и исхране, васпитно-образовне, превентивно-здравствене и социјалне функције, и повремених облика рада са децом до поласка у школу, рад у II смени и рад у болничким групама.

Стални облици рада са децом су: целодневни боравак, полудневни боравак за децу у припремном предшколском програму у години пред полазак у школу, васпитно-образовни рад са децом на лечењу у болници и рад у II смени .

Додатни, различити облици рада са децом из целодневног и полудневног рада са децом су: плесна секција, хорска секција, корективна гимнастика и друго.

Годишњим планом рада Установа планира и стручно усавршавање васпитача, медицинских сестара као и других запослених похађањем семинара који ће бити организовани у току године.

Установа планира да основну делатност обавља у 24 вртића са целодневним и полудневним боравком. Припремни предшколски програм у години пред полазак у школу организован је и у просторијама при основним школама и месним канцеларијама.

Имајући у виду да је Годишњи план рада сачињен у складу са законом, прописима Града и циљевима оснивања Установе, предлаже се доношење Решења о давању сагласности на Годишњи план рада Предшколске установе "Пчелица" Ниш за радну 2013/2014 годину.

**Управа за образовање, културу, омладину и спорт**

**Начелник**

**Јелица Велаја**